**ডেভিড লুইস নিউম্যান** (জিন্ম ১১ মার্চ ১৯৫৪) একজন মার্কিন সুরকার ও সঙ্গীত নির্দেশক। তিনি ত্রিশ বছরের অধিক সময় ধরে প্রায় ১০০ চলচ্চিত্রের সুরারোপ করেছেন। তিনি *আনাস্তাসিয়া* (১৯৯৭) চলচ্চিত্রের জন্য শ্রেষ্ঠ মৌলিক সুর বিভাগে একাডেমি পুরস্কারের মনোনয়ন লাভ করেন। তিনি সর্বাধিক একাডেমি পুরস্কারে মনোনীত নিউম্যান পরিবারের একজন, যারা সঙ্গীতের বিভিন্ন বিভাগে ৯২টি মনোনয়ন লাভ করেছেন। তার পিতা অ্যালফ্রেড নিউম্যান, চাচা এমিল নিউম্যান ও লাইওনেল নিউম্যান, এবং তার ছোট ভাই টমাস নিউম্যান ও বোন মারিয়া নিউম্যান এবং চাচাতো ভাই র‍্যান্ডি নিউম্যান।

প্রারম্ভিক জীবন
---------------

ডেভিড লুইস নিউম্যান ১৯৫৪ সালের ১১ই মার্চ ক্যালিফোর্নিয়া অঙ্গরাজ্যের লস অ্যাঞ্জেলেসে জন্মগ্রহণ করেন। তার পিতা সুরকার অ্যালফ্রেড নিউম্যান এবং মাতা মার্থা লুইস (বিবাহপূর্ব মন্টগামারি)। তার পিতামহ ও পিতামহী রাশিয়া থেকে মার্কিন যুক্তরাষ্ট্রে অভিবাসিত হয়ে এসেছিলেন। তার ছোট ভাই টমাস নিউম্যান ও বোন মারিয়া নিউম্যানও সুরকার। তার চাচা এমিল নিউম্যান ও লাইওনেল নিউম্যান সুরকার ছিলেন, এবং চাচাতো ভাই র‍্যান্ডি নিউম্যানও সুরকার।

নিউম্যান একজন দক্ষ বেহালাবাদক ও সফল কনসার্ট সঙ্গীত নির্দেশক। তিনি সাউদার্ন ক্যালিফোর্নিয়া বিশ্ববিদ্যালয়ে অধ্যয়ন করেছেন। ১৯৭০-এর দশকের শেষভাগ থেকে ১৯৮০-এর প্রারম্ভিক সময়ে তিনি জন উইলিয়ামসের সুরের জন্য বেহালা বাজাতেন এবং চলচ্চিত্রের সঙ্গীতের সুর সম্পর্কে তার কাছ থেকে শিক্ষা লাভ করেন।

কর্মজীবন
--------

নিউম্যানের চলচ্চিত্রে প্রথম কাজ ছিল টিম বার্টনের স্বল্পদৈর্ঘ্য চলচ্চিত্র *ফ্র্যাঙ্কেনউইনি* (১৯৮৪)। ১৯৮৭ সালে তিনি ড্যানি ডিভিটো'র *থ্রো মম্মা ফ্রম দ্য ট্রেইন*-এর সুরারোপ করেন। এটি ডিভিটোর সাথে তার সফল কাজ ছিল, যার ধারাবাহিকতায় তিনি ডিভিটোর পরবর্তী সকল চলচ্চিত্র - *দ্য ওয়ার অব দ্য রোজেস* (১৯৮৯), *আদার পিপল্‌স মানি* (১৯৯১), *হফফা* (১৯৯২), *মাটিল্ডা* (১৯৯৬) ও *ডেথ টু স্মুচি* (২০০২)-এর সুরারোপ করেন।

তিনি ডন ব্লুথের অ্যানিমেটেড চলচ্চিত্র *আনাস্তাসিয়া* (১৯৯৭)-এর জন্য স্টিফেন ফ্ল্যাহার্টি ও লিন আরেন্সের সাথে যৌথভাবে শ্রেষ্ঠ মৌলিক সুর বিভাগে একাডেমি পুরস্কারের মনোনয়ন লাভ করেন। কিন্তু তারা *দ্য ফুল মন্টি*-র জন্য সুর করা অ্যান ডাডলির কাছে হেরে যান।

১৯৯৭ সালে নিউম্যান চার বছরের জন্য সানড্যান্স ইনস্টিটিউটের সঙ্গীত পরিচালক হিসেবে কাজ শুরু করেন এবং লস অ্যাঞ্জেলেসের ফিলহার্মোনিক ঐকতান বাদকদলের কয়েকটি আয়োজনের সঙ্গীত নির্দেশনা করেন। একই বছর তিনি টুয়েন্টিয়েথ সেঞ্চুরি ফক্স ফ্যানফেয়ারের পুনঃরেকর্ড করেন, যা তার পিতা অ্যালফ্রেড সুর করেছিলেন।

২০০৭ সালের ফেব্রুয়ারি মাসে তিনি দ্য ফিল্ম মিউজিক সোসাইটির সভাপতি নির্বাচিত হন।

পুরস্কার ও সম্মাননা
-------------------

নিউম্যান ১৯৯৮ সালে অ্যানিমেটেড চলচ্চিত্র *আনাস্তাসিয়া*-এর জন্য স্টিফেন ফ্ল্যাহার্টি ও লিন আরেন্সের সাথে যৌথভাবে শ্রেষ্ঠ মৌলিক সুর বিভাগে একাডেমি পুরস্কারের মনোনয়ন লাভ করেন।

তিনি চলচ্চিত্র ও টেলিভিশনের সঙ্গীতে গুরুত্বপূর্ণ অবদানের জন্য ২০০৯ সালের ২১শে মে বার্ষিক বিএমআই ফিল্ম অ্যান্ড টেলিভিশন পুরস্কারে রিচার্ড কার্ক পুরস্কারে সম্মানিত হন।

তিনি আমেরিকান ইয়ুথ সিমফনির সম্মানিত সদস্য।

তথ্যসূত্র
---------

1. ↑  "How the Newman family conquered the Oscars"। *দি ইন্ডিপেন্ডেন্ট* (ইংরেজি ভাষায়)। ১০ ফেব্রুয়ারি ২০২০। সংগ্রহের তারিখ ১৯ ডিসেম্বর ২০২০।
2. ↑  ম্যাকডোনাল্ড, লরেন্স ই. (২০১৩)। *The Invisible Art of Film Music: A Comprehensive History*। স্কেয়ারক্রো প্রেস।
3. ↑  Maurizio Caschetto, audio file interview with David Newman, April-May 2019, Legacy Conversations, available: www.thelegacyofjohnwilliams.com
4. ↑  "The 70th Academy Awards | 1998"। *অস্কার* (ইংরেজি ভাষায়)। একাডেমি অব মোশন পিকচার আর্টস অ্যান্ড সায়েন্সেস। সংগ্রহের তারিখ ১৯ ডিসেম্বর ২০২০।
5. ↑  "David Newman Elected President of The Film Music Society"। *দ্য ফিল্ম মিউজিক সোসাইটি*। ২২ ফেব্রুয়ারি ২০০৭। সংগ্রহের তারিখ ১৯ ডিসেম্বর ২০২০।
6. ↑  "BMI Film & Television Awards Tout Composers of Year's Top Film, Television, & Cable Music"। *bmi.com*। ২১ মে ২০০৯। সংগ্রহের তারিখ ১৯ ডিসেম্বর ২০২০।
7. ↑  "Board of Directors"। *আমেরিকান ইয়ুথ সিমফনি*। ৫ অক্টোবর ২০১২ তারিখে মূল থেকে আর্কাইভ করা। সংগ্রহের তারিখ ১৯ ডিসেম্বর ২০২০।

বহিঃসংযোগ
---------

* ইন্টারনেট মুভি ডেটাবেজে ডেভিড নিউম্যান উইকিউপাত্তে এটি সম্পাদনা করুন (ইংরেজি)

| কর্তৃপক্ষ নিয়ন্ত্রণ উইকিউপাত্তে এটি সম্পাদনা করুন |
| --- |
| সাধারণ | 
* আইএসএনআই
	+ ১
* ভিআইএএফ
	+ ১
* ওয়ার্ল্ডক্যাট

 |
| জাতীয় গ্রন্থাগার | 
* নরওয়ে
* স্পেন
* ফ্রান্স (উপাত্ত)
* জার্মানি
* ইসরায়েল
* মার্কিন যুক্তরাষ্ট্র
* চেক প্রজাতন্ত্র
* কোরিয়া
* নেদারল্যান্ডস
* পোল্যান্ড

 |
| জীবনীমূলক অভিধান | 
* জার্মানি

 |
| অন্যান্য | 
* মিউজিকব্রেইন্‌জ শিল্পী
* রেরো (সুইজারল্যান্ড)
	+ ১
* সোশ্যাল নেটওয়ার্ক অ্যান্ড আর্কাইভাল কনটেক্সট
* সুডক (ফ্রান্স)
	+ ১

 |